RSG se kunstefees gaan vanjaar kóók
JY LEES NOU RSG se kunstefees gaan vanjaar kóók
Joey van Niekerk se opdragwerk, Engel met 'n hamer, oor die lewe van die dominee, teoloog en anti-apartsheidaktivis Beyers Naudé beloof om 'n feeshoogtepunt te wees. Dit is die eerste keer dat Naudé se verhaal in 'n drama vergestalt word en word moontlik gemaak met 'n borgskap deur die Cordis Trust.
Dit is 'n tydlose liefdesverhaal, maar terselfdertyd 'n drama oor geloof en hoop.
Die Suid-Afrikaans gebore internasionale mezzosopraan Michelle Breedt tree eksklusief vir die RSG Kunstefees op in 'n program waarin sy Afrikaanse, Duitse en Engelse liedere gegrond op Shakespeare-gedigte, asook arias uit gewilde operettes sal sing.
Sy het reeds met die wêreld se voorste dirigente gewerk en hoofrolle gesing tenoor Plácido Domingo, Thomas Hampson, Piotr Beczala, Diana Damrau en Renée Fleming, om net enkeles te noem. Sy sal deur Elna van der Merwe begelei word.
Sarah Baartman van die Gamtoos in die Oos-Kaap moes in die negentiende eeu in Europa as 'n frats paradeer. Nou, vir die eerste keer, word die grense van radiodrama en dokumentêr oorgesteek in Karien Polley se opdragwerk Sarah. Dit is laataand wanneer Sarah en die man langs die vuur mekaar in die oë moet kyk en die waarheid ontbloot word...
Die Stellenbosse digter Marius Titus se 70ste verjaardag word gevier met 'n reeks voorlesings uit sy oeuvre van die afgelope drie dekades, terwyl die kleinspan saans kan naderskuif vir Kobus Ras se Die Dingusse – 'n reeks oor eienaardige "goeters" wat saamwoon en mekaar nooit, ooit kan verlaat nie!
Die aktrise Jana Cilliers lewer 'n kragtoer in die Esther Vilar se omstrede solostuk, Pous Johanna II, wat geloof en godsdiens in die moderne wêreld bekyk. Dit is die jaar 2033 en die dogter van 'n prostituut word as pous verkies.
Egskeiding, geboortebeperking en homoseksualiteit is toelaatbaar. Daar is geen dogma, doodsondes of gebede nie. En nou moet Pous Johanna II haar inhuldigingstoespraak op TV lewer.
Antonio Vivaldi se Vier seisoene is byna 300 jaar gelede gekomponeer en die gedigte wat vir elke seisoen geskryf is, is glo deur Vivaldi self geskryf. Hierdie vioolkonsert is nou op 'n unieke manier vir 'n driestuks musikante verwerk.
En dr. Dawid de Villiers het die Italiaanse sonnette in Afrikaans vertaal. Petrus de Beer (viool), Stanislav Angelov (trekklavier) en Schalk Joubert (baskitaar en voordrag) reis met woord en musiek deur die jaargetye.